קתרין קורטז מסטו

קתרין מארי קורטז מסטו (באנגלית: Catherine Marie Cortez Masto; נולדה ב-29 במרץ 1964) היא פוליטיקאית אמריקאית המכהנת כחברת הסנאט של ארצות הברית מטעם מדינת נבדה, מאז 2017. טרם היבחרה לקונגרס הייתה התובעת הכללית של נבדה בשנים 2015-2007. קורטז מסטו, חברת המפלגה הדמוקרטית, נבחרה לראשונה לסנאט בבחירות 2016 אחרי שגברה על ג'ו הק, ובינואר 2019 נהפכה לסנאטורית הבכירה של נבדה לאחר הפסדו של דין הלר.

 ראשית חייה 
קורטז מסטו נולדה בלאס וגאס שבנבדה, בתם של ג'ואנה (לבית מוּסו) ומאני קורטז. אביה, עורך דין במקצועו, עמד במשך שנים רבות בראש רשות הכנסים והתיירות של לאס וגאס, וכיהן גם כחבר במועצת מחוז קלארק. הוא גם היה ידיד ותיק של הארי ריד. אביה היה ממוצא מקסיקני, ואמה ממוצא איטלקי. סבה מצד אביה, אדוארדו קורטז, היגר לנבדה ממדינת צ'יוואווה שבמקסיקו.

קורטז מסטו למדה בבית הספר התיכון אד ו. קלארק, ובשנת 1986 השלימה לימודי תואר ראשון בכלכלה עם התמחות במימון באוניברסיטת נבדה ברינו. בשנת 1990 קיבלה תואר שני במשפטים מבית הספר למשפטים של אוניברסיטת גונזגה.

קורטז מסטו התקבלה ללשכת עורכי הדין של נבדה בשנת 1990. בשנה העוקבת החלה להתמחות בבית המשפט המחוזי הפדרלי של ארצות הברית בנבדה, וב-1994 בבית המשפט הפדרלי התשיעי לערעורים של ארצות הברית. במשך ארבע שנים עבדה כעורכת דין אזרחית בלאס וגאס ושנתיים כתובעת פלילית במשרד התובע הפדרלי המחוזי בוושינגטון הבירה. בנוסף, שימשה ראש לשכתו של מושל נבדה לשעבר, בוב מילר.

בנובמבר 2003 מונתה קורטז מסטו לסגנית נשיא במערכת ההשכלה הגבוהה של נבדה. המינוי עורר מחלוקת מסוימת שכן היא גויסה ישירות על ידי נשיא המערכת ולא על ידי מועצת העוצרים שלה. עם זאת, הקנצלר טען כי העוצרים המליצו לו להעסיק עוזר, ובדצמבר הצביעה המועצה פה אחד בעד אישור שכרה השנתי של קורטז מסטו שעמד על 215 אלף דולר אמריקאי.

 התובעת הכללית של נבדה 
ממוזער|התובעת הכללית של נבדה קורטז מסטו לצד התובעת הכללית של קליפורניה קמלה האריס, דצמבר 2011
בבחירות 2006 הייתה קורטז מסטו מועמדת המפלגה הדמוקרטית לתפקיד התובעת הכללית של נבדה. היא ניצחה בבחירות אלה את המועמד הרפובליקני דון צ'ארז ברוב של 59% לעומת 36%, כאשר 5% מהקולות ניתנו לאפשרות "אף אחד מאלה". בשנת 2010 נבחרה מחדש, כשהביסה את טראוויס באריק הרפובליקני עם 52% מקולות הבוחרים.

בשנת 2009 פתחה לשכתה של קורטז מסטו בחקירה נגד סגן מושל נבדה הרפובליקני בריאן קרוליצקי. הוא עמד בפני כתבי אישומים פליליים הקשורים לטענה כי ניהל באופן לקוי את קרן החיסכון האקדמי של נבדה בזמן שכיהן כגזבר המדינה. במהלך החקירה גילה העיתון "Las Vegas Review-Journal" כי בעלה של קורטז מסטו, פול, תכנן לערוך אירוע התרמה לרוברט ס. רנדאצו, מועמד דמוקרטי לתפקיד סגן המושל, ארבעה ימים בלבד לפני שמשרד התובעת הכללית היה אמור להגיש כתב אישום נגד קרוליצקי. קורטז מסטו גרסה כי לא הייתה מודעת לאירוע ההתרמה. האישומים נגד קרוליצקי נדחו לבסוף בבית המשפט המחוזי של מחוז קלארק. דחיית האישומים נחשבה למפלה פוליטית עבור קורטז מסטו, שלפי העיתון "Las Vegas Sun" 

בשנת 2010 פתחה לשכתה של קורטז מסטו בחקירה נגד בנק אוף אמריקה, בטענה כי הבנק העלה את שיעורי הריבית על לווים במצוקה. משרדה ביקש להוציא את נבדה מהסכם פדרלי על שינויי הלוואות כדי לתבוע את הבנק על שיווק והלוואות מטעות. בנק אוף אמריקה הכחיש כל עוולה. בשנת 2012 הגיעה התביעה לידי גמר בפשרה, שבמסגרתה הבנק שילם 750 מיליון דולר באמצעות הפחתות שעבודים ומכירות מניות.

קורטז מסטו ייצגה את מדינת נבדה בתביעה "Sevcik v. Sandoval". בתובענה ייצוגית זו הוטל ספק בחוקתיות האיסור על נישואים של זוגות מאותו המין בנבדה, שהתמסד בחוקת המדינה ובחוקיה. בתחילה הגנה קורטז מסטו על איסור זה, אולם בהמשך היא והמדינה זנחו את עמדת ההגנה בעקבות פסיקת בית המשפט הפדרלי התשיעי לערעורים של ארצות הברית.

 הסנאט של ארצות הברית 
 בחירות 
 2016 
ממוזער|סגן נשיא ארצות הברית ג'ו ביידן משביע את קורטז מסטו לכהונתה בסנאט, ינואר 2017
קורטז מסטו מיאנה להתמודד לתפקיד מושלת נבדה בבחירות 2014. כאשר הסנאטור הארי ריד הודיע כי לא יתמודד מחדש למושבו בסנאט בבחירות 2016, הוא הביע את תמיכתו בה כמחליפתו. מסע הבחירות של קורטז מסטו נשען רבות על התשתית הפוליטית שבנה ריד לאורך שנותיו בסנאט. יריבה הרפובליקני בבחירות היה חבר הקונגרס ג'ו הק.

קורטז מסטו, התומכת בהגדלת ההשקעות בטכנולוגיות אנרגיה מתחדשת, זכתה לתמיכת "ליגת מצביעי השימור". היא קיבלה גם תמיכה כספית מתנועות למען הזכות להפלה מלאכותית, כגון רשימת אמילי והורות מתוכננת, וכן מ-"End Citizens United", ועדת פעולה פוליטית הפועלת לביטול פסק דין סיטיזנס יונייטד נגד ועדת הבחירות הפדרלית.

קורטז מסטו ניצחה בבחירות עם 47% מהקולות (520,658 קולות), לעומת 45% שגרף הק (494,427 קולות). בעוד שהק ניצח ב-16 ממחוזות נבדה, קורטז מסטו ניצחה במחוז קלארק – שבו מתגוררים למעלה מ-70% מתושבי המדינה – בהפרש של יותר מ-82 אלף קולות, פי שלושה מהפער הכולל במדינה, שעמד על כ-27 אלף קולות. היא הושבעה לתפקידה ב-3 בינואר 2017, והפכה ללטינית הראשונה בסנאט של ארצות הברית.

 2022 

ב-24 בפברואר 2021 הכריזה קורטז מסטו כי תתמודד לכהונה שנייה בבחירות לסנאט האמריקאי ב-2022. יריבה בבחירות היה אדם לקסאלט , מחליפה בתפקיד התובע הכללי ומועמד המפלגה הרפובליקנית לתפקיד המושל בבחירות 2018. קורטז מסטו פיגרה בסקרים רבים ונחשבה לסנאטורית הדמוקרטית הפגיעה ביותר בבחירות הללו, אך לבסוף הביסה את לאקסאלט בהפרש קטן בן 0.77% ונבחרה לכהונה שנייה.

 כהונתה 
ממוזער|קורטז מסטו (שלישית משמאל) ביחד עם סנאטורים אחרים בסיעה הדמוקרטית בסנאט בפגישה עם נשיא מדינת ישראל יצחק הרצוג, פברואר 2023
במהלך ספירת קולות חבר האלקטורים בבחירות לנשיאות ארצות הברית 2020 ב-6 בינואר 2021, הייתה קורטז מסטו במליאת הסנאט והתכוננה לנאום כאשר תומכי טראמפ הסתערו על הקפיטול. כאשר הפורעים התקרבו לאולם המליאה, הועברה קורטז מסטו עם שאר הסנאטורים למקום מסתור מאובטח. בזמן שהסתתרה צייצה בטוויטר וכינתה את ההתקפה "בלתי-אמריקאית ובלתי-נסבלת".

במרץ 2024 הודיעה קורטז מסטו כי לא תתמוך במועמדו של נשיא ארצות הברית ג'ו ביידן, אדיל מנגי , לכס השיפוט בבית המשפט הפדרלי השלישי לערעורים של ארצות הברית. זאת בשל קשריו עם ארגון "ברית המשפחות למען הצדק" (Alliance of Families for Justice) – קבוצת רפורמה בתחום הצדק הפלילי הפועלת למען משפחות שנכלאו בכליאה המונית. מועמדותו נותרה חסומה, ובנובמבר 2024 היא בוטלה סופית ונותרה למילוי על ידי ממשלו הנכנס של דונלד טראמפ.

קישורים חיצוניים




 קתרין קורטז מסטו באתר הסנאט


הערות שוליים

קטגוריה:אמריקאים ילידי נבדה
קטגוריה:לאס וגאס: אישים
קטגוריה:עורכות דין אמריקאיות
קטגוריה:חברי הסנאט של ארצות הברית מנבדה
קטגוריה:חברי הקונגרס ה-115 של ארצות הברית
קטגוריה:חברי הקונגרס ה-116 של ארצות הברית
קטגוריה:חברי הקונגרס ה-117 של ארצות הברית
קטגוריה:חברי הקונגרס ה-118 של ארצות הברית
קטגוריה:חברי הקונגרס ה-119 של ארצות הברית
קטגוריה:התובעים הכלליים של נבדה
קטגוריה:סנאטוריות חברות המפלגה הדמוקרטית
קטגוריה:סנאטורים חברי המפלגה הדמוקרטית
קטגוריה:פוליטיקאיות אמריקאיות
קטגוריה:בוגרי אוניברסיטת נבדה ברינו
קטגוריה:בוגרי אוניברסיטת גונזגה
קטגוריה:אמריקאיות שנולדו ב-1964
קטגוריה:אמריקאים שנולדו ב-1964